title: Decizia Comisiei din 16 septembrie 2010 de numire a doi membri ai Comitetului consultativ european pentru statistică  Text cu relevanță pentru SEE

text:
               17.9.2010

               RO

               Jurnalul Oficial al Uniunii Europene

               C 250/13

         DECIZIA COMISIEI
   din 16 septembrie 2010
   de numire a doi membri ai Comitetului consultativ european pentru statistică
   (Text cu relevanță pentru SEE)
   2010/C 250/10
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia nr. 234/2008/CE a Parlamentului European și a Consiliului din 11 martie 2008 de instituire a Comitetului consultativ european pentru statistică și de abrogare a Deciziei 91/116/CEE a Consiliului (1), în special articolul 4 alineatul (1) litera (a),
   în urma consultării Consiliului,
   în urma consultării Parlamentului European,
   întrucât:

               (1)

               Comitetul consultativ european pentru statistică (ESAC) este format din douăzeci și patru de membri.

               (2)

               În temeiul articolului 4 alineatul (1) din Decizia nr. 234/2008/CE, doisprezece membri ai ESAC trebuie să fie numiți de către Comisie, în urma consultării Parlamentului European și a Consiliului.

               (3)

               Prin Decizia sa 2009/304/CE din 30 martie 2009 (2), Comisia a numit doisprezece membri ai ESAC.

               (4)

               Având în vedere faptul că doi dintre acești membri au demisionat, Comisia, după ce a consultat în mod corespunzător Parlamentul European și Consiliul, trebuie să numească doi noi membri ai ESAC,

         ADOPTĂ PREZENTA DECIZIE:
   Articolul 1
   Dna Anuska FERLIGOJ și dna Emilia ȚIȚAN sunt numite în calitate de membri ai ESAC pentru un mandat de cinci ani.
   Articolul 2
   Prezenta decizie intră în vigoare în ziua următoare publicării în Jurnalul Oficial al Uniunii Europene.

      Adoptată la Bruxelles, 16 septembrie 2010.

            Pentru Comisie

         Olli REHN

            Membru al Comisiei

      (1)  JO L 73, 15.3.2008, p. 13.

      (2)  JO L 84, 31.3.2009, p. 44.


title: Decizia 2009/933/PESC a Consiliului din 30 noiembrie 2009 privind extinderea, în numele Uniunii Europene, a Acordului între Uniunea Europeană și Statele Unite ale Americii privind extrădarea

text:
               11.12.2009

               RO

               Jurnalul Oficial al Uniunii Europene

               L 325/4

      DECIZIA 2009/933/PESC A CONSILIULUI

   din 30 noiembrie 2009
   privind extinderea, în numele Uniunii Europene, a Acordului între Uniunea Europeană și Statele Unite ale Americii privind extrădarea
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 24 și articolul 38,
   având în vedere articolul 3 din Decizia 2003/516/CE a Consiliului din 6 iunie 2003 referitoare la semnarea Acordurilor între Uniunea Europeană și Statele Unite ale Americii privind extrădarea și asistența judiciară reciprocă în materie penală,
   întrucât:

               (1)

               În urma autorizării acordate de Consiliu, la 26 aprilie 2002, Președinției, asistate de Comisie, pentru începerea negocierilor cu Statele Unite ale Americii, au fost negociate cu Statele Unite ale Americii două acorduri de cooperare internațională în materie penală, unul privind extrădarea și unul privind asistența judiciară reciprocă.

               (2)

               În conformitate cu Decizia 2003/516/CE a Consiliului din 6 iunie 2003 (1), Acordul privind extrădarea între Uniunea Europeană și Statele Unite ale Americii (2) și Acordul privind asistența judiciară reciprocă între Uniunea Europeană și Statele Unite ale Americii (3) au fost semnate, în numele Uniunii Europene, la 25 iunie 2003.

               (3)

               În conformitate cu Decizia 2009/820/CE a Consiliului din 23 octombrie 2009 (4), Acordul privind extrădarea între Uniunea Europeană și Statele Unite ale Americii și Acordul privind asistența judiciară reciprocă între Uniunea Europeană și Statele Unite ale Americii au fost semnate, în numele Uniunii Europene, la 25 iunie 2003. În conformitate cu această decizie, Președinția Consiliului a realizat, la 28 octombrie 2009, un schimb de instrumente de aprobare cu Procurorul General al SUA, la Washington DC.

               (4)

               Ambele acorduri vor intra în vigoare la 1 februarie 2010.

               (5)

               Țările de Jos au informat Președinția că doresc extinderea domeniului de aplicare teritorială a acordului privind extrădarea, în conformitate cu articolul 20 alineatul (1) litera (b) a acestuia, la Antilele olandeze și Aruba. O astfel de extindere a avut loc prin intermediul unui schimb de note diplomatice, la 9 iunie 2009, între Secretariatul General al Consiliului și Misiunea Statelor Unite ale Americii pe lângă Uniunea Europeană, schimb recunoscut în nota diplomatică din 16 iunie 2009 a misiunii Statelor Unite către Uniunea Europeană.

               (6)

               Având în vedere iminenta intrare în vigoare a acordului de extrădare UE-SUA, această extindere a domeniului de aplicare teritorială ar trebui aprobată de Consiliu,

         DECIDE:
   Articolul 1
   În conformitate cu articolul 20 alineatul (1) litera (b) din Acordul între Uniunea Europeană și Statele Unite ale Americii privind extrădarea, extinderea domeniului de aplicare teritorială a acestui acord la Antilele olandeze și Aruba se aprobă prin prezenta în numele Uniunii Europene.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  JO L 181, 19.7.2003, p. 25.

      (2)  JO L 181, 19.7.2003, p. 27.

      (3)  JO L 181, 19.7.2003, p. 34.

      (4)  JO L 291, 7.11.2009, p. 40.


title: Decizia 2014/827/PESC a Consiliului din 21 noiembrie 2014 de modificare a Acțiunii comune 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei

text:
               22.11.2014

               RO

               Jurnalul Oficial al Uniunii Europene

               L 335/19

         DECIZIA 2014/827/PESC A CONSILIULUI
   din 21 noiembrie 2014
   de modificare a Acțiunii comune 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 10 noiembrie 2008, Consiliul a adoptat Acțiunea comună 2008/851/PESC a Consiliului (1), modificată ultima dată prin Decizia 2012/174/PESC a Consiliului (2).

               (2)

               La 22 iulie 2013, Consiliul a convenit ca UE să rămână pe deplin angajată în combaterea pirateriei și a jafului armat în largul coastelor Somaliei. Consiliul a salutat rezultatele bune obținute până în acel moment de operația sa navală Atalanta. Acesta a subliniat că, în pofida progreselor remarcabile înregistrate în combaterea pirateriei pe mare, amenințarea persistă, iar progresele ar putea fi inversate.

               (3)

               La 18 noiembrie 2013, Consiliul de Securitate al Organizației Națiunilor Unite (CSONU) a adoptat Rezoluția 2125 (2013) de reînnoire a cadrului pentru acțiunile internaționale de combatere a pirateriei și a cauzelor profunde ale acesteia.

               (4)

               Operația militară a UE menționată în Acțiunea comună 2008/851/PESC (Atalanta) ar trebui prelungită până la 12 decembrie 2016.

               (5)

               La 22 iulie 2013, Consiliul a convenit de asemenea ca UE să ducă mai departe abordarea sa integrată privind îmbunătățirea securității și a statului de drept în Somalia, pe baza răspunderii și a responsabilității Somaliei, a coordonării strânse cu alți actori și a coerenței și sinergiilor între instrumentele UE, în special între misiunile și operațiunile politicii de securitate și apărare comună ale acesteia.

               (6)

               Respectiva abordare integrată, bazată pe un pact privind Noul Acord pentru Somalia, ar trebui să contribuie și la consolidarea capacităților maritime în Somalia și în regiune, acționând asupra cauzelor profunde ale pirateriei și reducând impunitatea rețelelor de pirați în alte activități infracționale pe mare, abordând astfel condițiile care favorizează de asemenea realizarea obiectivelor Atalantei.

               (7)

               În acest context, contribuția Atalantei prin sarcini secundare, în limitele mijloacelor și capabilităților existente și la cerere, la abordarea integrată a UE în Somalia și la activitățile relevante ale comunității internaționale, ar ajuta la abordarea cauzelor profunde ale pirateriei și rețelelor acesteia. Respectivele sarcini secundare ar trebui să fie îndeplinite astfel încât să sprijine strategia de ieșire a Atalantei.

               (8)

               Ar trebui facilitată cooperarea Atalantei cu autoritățile de aplicare a legii, în scopul contribuirii la asigurarea respectării legii antipiraterie, îmbunătățind totodată eficacitatea operațiilor de combatere a pirateriei bazate pe informații.

               (9)

               Nicio dispoziție din prezenta decizie sau din Acțiunea comună 2008/851/PESC nu se opune îndeplinirii de către personalul din statele care participă la Atalanta a obligațiilor care le revin în temeiul legislațiilor naționale aplicabile.

               (10)

               Este necesar să se stabilească valoarea de referință financiară destinată să acopere costurile comune ale Atalantei pentru perioada cuprinsă între 13 decembrie 2014 și 12 decembrie 2016.

               (11)

               Acțiunea comună 2008/851/PESC ar trebui, prin urmare, să fie modificată în consecință,

         ADOPTĂ PREZENTA DECIZIE:
   Articolul 1
   Acțiunea comună 2008/851/PESC a Consiliului se modifică după cum urmează:

               1.

               La articolul 1, alineatul (3) se înlocuiește cu următorul text:
               „(3)   De asemenea, Atalanta poate să contribuie, ca sarcină secundară neexecutivă, în limitele mijloacelor și capabilităților existente și la cerere, la abordarea integrată a UE în Somalia și la activitățile relevante ale comunității internaționale, ajutând astfel la abordarea cauzelor profunde ale pirateriei și rețelelor acesteia.”

               2.

               La articolul (2), literele (g)-(i) se înlocuiesc cu următoarele:

                           „(g)

                           colectează, în conformitate cu legislația aplicabilă, date cu caracter personal cu privire la persoanele menționate la litera (e), în legătură cu caracteristici care ar putea să contribuie la identificarea acestora, inclusiv amprente, precum și următoarele informații, cu excepția altor date cu caracter personal: numele de familie, numele dinaintea căsătoriei, prenumele și pseudonimul sau orice alt nume de împrumut; data și locul nașterii, cetățenia, sexul; locul de reședință, profesia și locul unde se află persoana respectivă; permis de conducere, acte de identitate și date privind pașaportul;

                           (h)

                           în scopul transferării datelor prin canalele Organizației Internaționale de Poliție Criminală (INTERPOL) și al verificării acestora cu bazele de date ale INTERPOL, și în așteptarea încheierii unui acord între Uniune și INTERPOL, transmite următoarele date Biroului central național (BCN) al INTERPOL din statele membre, în conformitate cu acordurile care urmează a fi încheiate între comandantul operației UE și șeful BCN-urilor corespunzătoare:

                                       —

                                       date cu caracter personal cu privire la persoanele menționate la litera (g);

                                       —

                                       date privind echipamentul utilizat de persoanele menționate la litera (e).

                                 Datele cu caracter personal nu pot fi stocate după transmiterea lor către INTERPOL;

                           (i)

                           transmite datele menționate la litera (h) EUROPOLULUI, în conformitate cu dispozițiile unui acord care urmează a fi încheiat între Înaltul Reprezentant al Uniunii pentru afaceri externe și politica de securitate și EUROPOL. Datele cu caracter personal nu pot fi stocate după transmiterea lor către EUROPOL;

                           (j)

                           contribuie, în limitele mijloacelor și capabilităților, la monitorizarea activităților de pescuit în largul coastelor Somaliei și sprijină sistemul de certificare pentru pescuitul artizanal și industrial în apele aflate sub jurisdicția Somaliei, elaborat de Organizația pentru Alimentație și Agricultură (FAO), în cazul în care există, cu excepția oricărei activități de asigurare a respectării;

                           (k)

                           asigură legătura, în strânsă coordonare cu Serviciul European de Acțiune Externă, cu entitățile și companiile private din Somalia care acționează în numele lor, active în largul coastelor Somaliei în domeniul mai larg al securității maritime, în vederea unei mai bune înțelegeri a activităților și a capacităților acestora, precum și a operațiilor de eliminare a conflictelor pe mare;

                           (l)

                           asistă, prin sprijin logistic, prin furnizarea de competențe tehnice sau de formare pe mare, la cerere și în limitele mijloacelor și capabilităților existente, EUCAP NESTOR, EUTM Somalia, reprezentantul special al UE pentru Cornul Africii, misiunea UE în Somalia, cu respectarea mandatelor acestora și a ariei de desfășurare a operației Atalanta, și contribuie la punerea în aplicare a programelor relevante ale UE, în special a programului regional pentru securitatea maritimă (MASE), în cadrul celui de al zecelea FED;

                           (m)

                           pune la dispoziția Comisiei Tonului din Oceanul Indian, statelor sale membre și Organizației pentru Alimentație și Agricultură, prin intermediul serviciului relevant al Comisiei, date referitoare la activitățile de pescuit, culese de unitățile EUNAVFOR din largul coastelor Somaliei și, după ce vor fi fost înregistrate suficiente progrese la țărm în domeniul consolidării capacității maritime, incluzând măsurile pentru schimbul de informații, asistă autoritățile somaleze prin punerea la dispoziție a datelor referitoare la activitățile de pescuit, compilate în timpul operației;

                           (n)

                           sprijină, într-un mod coerent cu Convenția Națiunilor Unite asupra dreptului mării și în limitele mijloacelor și capabilităților, activitățile Grupului pentru monitorizarea Somaliei și a Eritreei (SEMG), în temeiul Rezoluțiilor 2060 (2012), 2093 (2013) și 2111 (2013) ale CSONU, prin monitorizarea și raportarea către SEMG a navelor de interes suspectate a sprijini rețelele de piraterie.”

               3.

               La articolul 14 se adaugă următorul alineat:
               „(4)   Valoarea de referință financiară pentru costurile comune ale operației militare a UE pentru perioada cuprinsă între 13 decembrie 2014 și 12 decembrie 2016 este de 14 775 000 EUR. Procentajul din valoarea de referință menționată la articolul 25 alineatul (1) din Decizia 2011/871/PESC este de 0 %.”

               4.

               La articolul 16, alineatul (3) se înlocuiește cu următorul text:
               „(3)   Operația militară a UE se încheie la 12 decembrie 2016.”

         Articolul 2
   Prezenta decizie intră în vigoare la data adoptării.

      Adoptată la Bruxelles, 21 noiembrie 2014.

            Pentru Consiliu

            Președintele

         C. CALENDA

      (1)  Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (JO L 301, 12.11.2008, p. 33).

      (2)  Decizia 2012/174/PESC a Consiliului din 23 martie 2012 de modificare a Acțiunii comune 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (JO L 89, 27.3.2012, p. 69).


title: 2010/726/UE: Decizia Consiliului din 22 noiembrie 2010 privind încheierea unui al doilea Protocol adițional la Acordul de instituire a unei asocieri între Comunitatea Europeană și statele membre ale acesteia, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană

text:
               30.11.2010

               RO

               Jurnalul Oficial al Uniunii Europene

               L 313/1

         DECIZIA CONSILIULUI
   din 22 noiembrie 2010
   privind încheierea unui al doilea Protocol adițional la Acordul de instituire a unei asocieri între Comunitatea Europeană și statele membre ale acesteia, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană
   (2010/726/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6) litera (a) și alineatul (8),
   având în vedere Tratatul de aderare a Republicii Bulgaria și a României, în special articolul 4 alineatul (3),
   având în vedere Actul de aderare a Republicii Bulgaria și a României, în special articolul 6 alineatul (2),
   având în vedere propunerea Comisiei Europene,
   având în vedere avizul conform al Parlamentului European (1),
   întrucât:

               (1)

               Al doilea Protocol adițional la Acordul de instituire a unei asocieri între Comunitatea Europeană și statele membre ale acesteia, pe de o parte, și Republica Chile, pe de altă parte, a fost semnat în numele Comunității Europene și al statelor membre ale acesteia la data de 24 iulie 2007.

               (2)

               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană, succedând acesteia.

               (3)

               Al doilea Protocol adițional ar trebui încheiat,

         ADOPTĂ PREZENTA DECIZIE:
   Articolul 1
   Al doilea Protocol adițional la Acordul de instituire a unei asocieri între Comunitatea Europeană și statele membre ale acesteia, pe de o parte, și Republica Chile, pe de altă parte, pentru a ține seama de aderarea Republicii Bulgaria și a României la Uniunea Europeană (2), se aprobă prin prezenta decizie în numele Uniunii și al statelor membre ale acesteia.
   Articolul 2
   Președintele Consiliului, în numele Uniunii și al statelor membre ale acesteia, efectuează notificarea prevăzută la articolul 10 din al doilea Protocol adițional.
   Articolul 3
   Președintele Consiliului, în numele Uniunii, efectuează următoarea notificare:

      „Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană, succedând acesteia, și începând cu data respectivă exercită toate drepturile și își asumă toate obligațiile Comunității Europene. Referirile la «Comunitatea Europeană» în textul protocolului se citesc, după caz, ca referiri la «Uniunea Europeană».”

   Articolul 4
   Prezenta decizie intră în vigoare la data adoptării.

      Adoptată la Bruxelles, 22 noiembrie 2010.

            Pentru Consiliu

            Președintele

         C. ASHTON

      (1)  JO C 263 E, 16.10.2008, p. 149.

      (2)  Al doilea Protocol adițional a fost publicat în JO L 251, 26.9.2007, p. 2 împreună cu decizia privind semnarea. Procesul-verbal de rectificare la al doilea Protocol adițional în versiunea în limba spaniolă a fost publicat în JO L 255, 23.9.2008, p. 34.


title: 2007/502/CE,Euratom: Decizia Consiliului și a Comisiei din 25 iunie 2007 privind semnarea, în numele Comunității Europene și al Comunității Europene a Energiei Atomice, precum și aplicarea provizorie a Acordului de cooperare științifică și tehnologică dintre Comunitatea Europeană, pe de o parte, și Confederația Elvețiană, pe de altă parte

text:
               20.7.2007

               RO

               Jurnalul Oficial al Uniunii Europene

               L 189/24

         DECIZIA CONSILIULUI ȘI A COMISIEI
   din 25 iunie 2007
   privind semnarea, în numele Comunității Europene și al Comunității Europene a Energiei Atomice, precum și aplicarea provizorie a Acordului de cooperare științifică și tehnologică dintre Comunitatea Europeană, pe de o parte, și Confederația Elvețiană, pe de altă parte
   (2007/502/CE, Euratom)
   CONSILIUL UNIUNII EUROPENE ȘI COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolul 170 coroborat cu articolul 300 alineatul (2) primul paragraf prima teză,
   având în vedere Tratatul de instituire a Comunității Europene a Energiei Atomice, în special articolul 101 alineatul (2),
   având în vedere propunerea Comisiei,
   întrucât:

               (1)

               Comisia a negociat, în numele Comunităților, un Acord de cooperare științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte, care prevede de asemenea aplicarea provizorie a acordului începând cu 1 ianuarie 2007. Aplicarea provizorie urmează să permită entităților elvețiene să participe la primele cereri de propuneri deschise în al șaptelea Program-cadru.

               (2)

               Acordul a fost parafat la 27 februarie 2007.

               (3)

               Acordul ar trebui semnat și aplicat cu titlu provizoriu până la finalizarea procedurilor pentru încheierea sa formală,

         DECID:
   Articolul 1
   (1)   Prin prezenta decizie se aprobă, în numele Comunității Europene și al Comunității Europene a Energiei Atomice, semnarea Acordului privind cooperarea științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte, împreună cu Actul final, sub rezerva încheierii acordului respectiv.
   (2)   Textul acordului se atașează la prezenta decizie.
   Articolul 2
   (1)   Președintele Consiliului este autorizat să desemneze persoana sau persoanele împuternicite să semneze acordul și actul final în numele Comunității Europene, sub rezerva încheierii acordului respectiv.
   (2)   Președintele Comisiei este autorizat prin prezenta să desemneze persoana sau persoanele împuternicite să semneze acordul și actul final în numele Comunității Europene a Energiei Atomice, sub rezerva încheierii acordului respectiv.
   Articolul 3
   Acordul de cooperare științifică și tehnologică dintre Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte, se aplică provizoriu.
   Articolul 4
   (1)   Comisia adoptă poziția pe care Comunitățile urmează să o exprime în cadrul Comitetului de cercetare Elveția/Comunități, instituit prin articolul 10 din Acordul-cadru de cooperare științifică și tehnologică între Comunitățile Europene și Confederația Elvețiană (1) cu privire la deciziile adoptate în temeiul articolului 2 alineatul (1) din acord privind aplicabilitatea în Elveția a normelor de instituire a structurilor juridice constituite în temeiul articolelor 169 și 171 din Tratatul CE.
   (2)   Comisia adoptă poziția pe care Comunitățile urmează să o exprime în cadrul Comitetului de cercetare Elveția/Comunități, instituit prin articolul 10 din Acordul-cadru de cooperare științifică și tehnologică între Comunitățile Europene și Confederația Elvețiană cu privire la deciziile adoptate în temeiul articolului 6 alineatele (2) și (3) din acord privind identificarea regiunilor din Elveția care pot fi regiuni eligibile pentru a beneficia de acțiunile de cercetare în cadrul programului de lucru „Potențial de cercetare” din programul specific „Capacități”.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 25 iunie 2007.

            Pentru Consiliu

            Președintele

         A. SCHAVAN

            Pentru Comisie

            Președintele

         José Manuel BARROSO

      (1)  JO L 313, 22.11.1985, p. 6.
   ANEXA A
   PRINCIPII DE ATRIBUIRE A DREPTURILOR DE PROPRIETATE INTELECTUALĂ
   I.   Domeniul de aplicare
   În sensul prezentului acord, „proprietate intelectuală” are sensul prevăzut la articolul 2 din Convenția de instituire a Organizației Mondiale a Proprietății Intelectuale, semnată la Stockholm la 14 iulie 1967.
   În sensul prezentului acord, prin „cunoștințe” se înțeleg rezultatele, inclusiv informațiile, fie că pot fi protejate sau nu, precum și drepturile de autor sau drepturile referitoare la informațiile menționate, care rezultă din solicitarea sau din eliberarea de brevete, desene, soiuri de plante, certificate de protecție suplimentare sau de alte forme de protecție similare.
   II.   Drepturi de proprietate intelectuală ale entităților juridice ale părților

               1.

               Fiecare parte se asigură că drepturile de proprietate intelectuală ale entităților juridice ale celeilalte părți care participă la activitățile desfășurate în temeiul prezentului acord și drepturile și obligațiile care rezultă din această participare sunt tratate într-un mod compatibil cu convențiile internaționale relevante care se aplică părților, în special Acordul TRIPS (Acordul privind aspectele legate de comerț ale drepturilor de proprietate intelectuală administrat de Organizația Mondială a Comerțului), Convenția de la Berna (Actul de la Paris, 1971) și Convenția de la Paris (Actul de la Stockholm, 1967).

               2.

               Entitățile juridice stabilite în Elveția care participă la acțiuni indirecte în al șaptelea Program-cadru al CE și al șaptelea Program cadru al Euratom au drepturi și obligații în materie de proprietate intelectuală în conformitate cu condițiile prevăzute de Regulamentul (CE) nr. 2321/2002 al Parlamentului European şi al Consiliului (1), modificat prin Regulamentul (CE) nr. 1906/2006, de Regulamentul (Euratom) nr. 2322/2002 al Consiliului (2), modificat prin Regulamentul (Euratom) nr. 1908/2006 al Consiliului din 18 decembrie 2006 și de contractul și/sau acordul de finanțare încheiat cu Comunitatea Europeană, în conformitate cu punctul 1. În cazul în care Elveția participă la acțiuni indirecte în al șaptelea Program-cadru al CE, implementate în conformitate cu articolele 169 și 171 din Tratatul de instituire a Comunității Europene, Elveția are aceleași drepturi și obligații în materie de proprietate intelectuală ca și statele membre participante, astfel cum au fost ele stabilite prin dispozițiile corespunzătoare.

               3.

               Entitățile juridice stabilite într-un stat membru al Uniunii Europene, care participă la programele și/sau proiectele de cercetare elvețiene, au aceleași drepturi și obligații în materie de proprietate intelectuală ca și entitățile juridice stabilite în Elveția care participă la aceste programe sau proiecte de cercetare, în conformitate cu punctul 1.

         III.   Drepturi de proprietate intelectuală ale părților

               1.

               Cu excepția cazului în care părțile au convenit altfel, următoarele norme se aplică cunoștințelor create de către părți în cursul activităților desfășurate în conformitate cu articolul 2 alineatul (4) din prezentul acord:

                           (a)

                           partea care creează cunoștințele este proprietara acestora. În situația în care nu se poate determina contribuția fiecăreia, părțile dețin în comun proprietatea asupra cunoștințelor respective;

                           (b)

                           partea proprietară a cunoștințelor acordă celeilalte părți drepturi de acces la cunoștințe pentru realizarea activităților prevăzute la articolul 2 alineatul (4) din prezentul acord. Nu se percepe nicio taxă pentru acordarea drepturilor de acces la cunoștințe.

               2.

               Cu excepția cazului în care părțile au convenit altfel, următoarele norme se aplică lucrărilor științifice ale părților:

                           (a)

                           în cazul în care una dintre părți publică date, informații, rezultate tehnice sau științifice care rezultă din activitățile desfășurate în temeiul prezentului acord în reviste, articole, rapoarte și cărți, inclusiv sub formă de lucrări audiovizuale și programe de calculator, celeilalte părți i se acordă o licență mondială neexclusivă, irevocabilă, scutită de redevențe pentru traducerea, adaptarea, transmiterea și diseminarea publică a lucrărilor respective;

                           (b)

                           toate copiile informațiilor și datelor protejate de drepturi de autor, destinate diseminării publice și produse în temeiul prezentelor dispoziții, conțin numele autorului sau al autorilor, cu excepția cazului în care un autor refuză în mod expres să fie menționat. Copiile poartă, de asemenea, o mențiune clară și vizibilă cu privire la sprijinul și cooperarea părților.

               3.

               Cu excepția cazului în care părțile au convenit altfel, următoarele norme se aplică acelor informații ale părților care rămân confidențiale:

                           (a)

                           la momentul comunicării, către cealaltă parte, de informații referitoare la activitățile desfășurate în temeiul prezentului acord, fiecare parte identifică informațiile pe care dorește să le păstreze confidențiale;

                           (b)

                           în scopul aplicării prezentului acord, partea destinatară poate comunica, pe propria răspundere, informații confidențiale, către organisme sau persoane aflate sub autoritatea sa;

                           (c)

                           cu acordul prealabil scris al părții care furnizează informațiile confidențiale, partea care le primește poate disemina aceste informații pe scară mai largă decât îi permite litera (b). Părțile cooperează pentru stabilirea procedurilor de cerere și de obținere a acordului prealabil scris necesar pentru diseminarea pe scară mai largă, iar fiecare parte acordă acest acord în măsura în care îi permit propriile politici, reglementările și legile interne;

                           (d)

                           informațiile confidențiale nedocumentare sau alte informații confidențiale furnizate în cursul seminariilor sau al altor reuniuni ale reprezentanților părților, organizate în temeiul prezentului acord, sau informațiile care rezultă din afectarea de personal, din utilizarea facilităților sau din acțiuni indirecte trebuie să rămână confidențiale, în cazul în care destinatarul respectivelor informații confidențiale sau privilegiate a fost informat cu privire la caracterul confidențial al acestor informații înainte ca ele să fie comunicate, în conformitate cu litera (a);

                           (e)

                           fiecare parte se asigură că informațiile confidențiale pe care le obține în conformitate cu literele (a) și (d) vor fi protejate astfel cum este prevăzut în prezentul acord. În cazul în care una din părți constată că se va afla sau este susceptibilă să se afle în incapacitatea de a se conforma dispozițiilor de la literele (a) și (d) privind nedifuzarea informațiilor, informează imediat cealaltă parte asupra acestui lucru. În acest caz, părțile se consultă cu privire la măsurile pe care să le adopte.

      (1)  JO L 355, 30.12.2002, p. 23.

      (2)  JO L 335, 30.12.2002, p. 35.
   ANEXA B
   NORME FINANCIARE CARE REGLEMENTEAZĂ CONTRIBUȚIA ELVEȚIEI PREVĂZUTĂ LA ARTICOLUL 5 DIN PREZENTUL ACORD
   I.   Fixarea participării financiare

               1.

               Comisia transmite Elveției, în cel mai scurt timp posibil și cel mai târziu la data de 1 septembrie a fiecărui exercițiu financiar, următoarele informații însoțite de documentația corespunzătoare:

                           (a)

                           valoarea creditelor de angajament, în situația cheltuielilor din proiectul preliminar de buget al Uniunii Europene pentru cele două programe-cadru;

                           (b)

                           valoarea estimativă a contribuțiilor rezultată din proiectul preliminar de buget, corespunzătoare participării Elveției la cele două programe-cadru. Cu toate acestea, pentru a facilita procedurile bugetare interne, serviciile Comisiei vor furniza valorile estimative corespunzătoare până la data de 30 mai a fiecărui an.

               2.

               Îndată după adoptarea definitivă a bugetului general, Comisia transmite Elveției valorile menționate mai sus din situația cheltuielilor corespunzătoare participării Elveției.

         II.   Modalități de plată

               1.

               Comisia lansează, in iunie și noiembrie în fiecare exercițiu financiar, o cerere de fonduri către Elveția, corespunzătoare contribuției sale în temeiul prezentului acord. Aceste cereri de fonduri corespund plății a șase doisprezecimi din contribuția Elveției pentru fiecare cerere de fonduri, în termen de 30 de zile de la primirea cererii de fonduri respective. Cu toate acestea, în ultimul an de execuție a celor două programe-cadru, valoarea totală a contribuției Elveției se plătește în termen de 30 de zile de la primirea cererii de fonduri.

               2.

               Contribuțiile Elveției sunt exprimate și plătite în euro.

               3.

               Elveția își achită contribuția în temeiul prezentului acord în conformitate cu termenele de la alineatul (1). Orice întârziere de plată conduce la plata unei dobânzi la o rată a dobânzii egală cu rata interbancară oferită pentru o lună (EURIBOR) care figurează la pagina 248 din „Telerate”. Această dobândă crește cu 1,5 puncte procentuale pentru fiecare lună de întârziere. Dobânda crescută se aplică întregii perioade de întârziere. Cu toate acestea, dobânda se plătește numai în cazul în care contribuția este plătită după mai mult de treizeci de zile de la termenele prevăzute la punctul 1.

               4.

               Cheltuielile de deplasare ale reprezentanților și experților elvețieni ocazionate de participarea acestora la lucrările comitetelor de cercetare, precum și cele ocazionate de punerea în aplicare a celor două programe-cadru se rambursează de către Comisie pe aceeași bază și în conformitate cu procedurile în vigoare pentru reprezentanții și experții statelor membre ale Comunităților.

         III.   Condiții de punere în aplicare

               1.

               Contribuția financiară a Elveției la cele două programe-cadru în conformitate cu articolul 5 din prezentul acord rămâne în mod normal neschimbată pentru exercițiul financiar în cauză.

               2.

               La închiderea conturilor legate de fiecare exercițiu financiar (n), în cadrul stabilirii contului de venituri și cheltuieli, Comisia regularizează conturilor legate de participarea Elveției, luând în considerare modificările care au intervenit, fie prin transfer, dezangajări, reportări, fie prin bugetele suplimentare și rectificative din cursul exercițiului financiar.

         Această regularizare se efectuează la momentul primei plăți pentru anul n + 1. Cu toate acestea, regularizarea finală se efectuează cel târziu în luna iulie a celui de-al patrulea an de la încheierea celor două programe-cadru. Plățile efectuate de Elveția sunt creditate la programele comunitare ca venituri la buget alocate liniei bugetare corespunzătoare în situația veniturilor la bugetul general al Uniunii Europene.
   IV.   Informarea

               1.

               Până la data de 31 mai a fiecărui exercițiu financiar (n + 1), situația creditelor celor două programe-cadru corespunzătoare exercițiului financiar precedent (n) se întocmește și se transmite Elveției spre informare, în conformitate cu formatul contului venituri și cheltuieli al Comisiei.

               2.

               Comisia comunică Elveției statisticile și orice alte date financiare cu caracter general referitoare la implementarea celor două programe-cadru care sunt puse la dispoziția statelor membre.

         ANEXA C
   CONTROLUL FINANCIAR AL PARTICIPAȚIILOR ELVEȚIENE LA PROGRAMELE COMUNITARE PREVĂZUTE DE PREZENTUL ACORD
   I.   Comunicarea directă
   Comisia comunică direct cu participanții la al șaptelea Program-cadru al CE și la al șaptelea Program-cadru al Euratom stabiliți în Elveția și cu subcontractanții lor. Aceste persoane pot transmite direct Comisiei toate informațiile și documentația relevantă, pe care sunt obligate să le comunice în temeiul instrumentelor prevăzute de prezentul acord și al contractelor și/sau acordurilor de finanțare încheiate în vederea implementării lor.
   II.   Audit

               1.

               În conformitate cu Regulamentul (CE, Euratom) nr. 1605/2002 al Consiliului (1), modificat prin Regulamentul (CE, Euratom) nr. 1995/2006 al Consiliului (2) și cu Regulamentul (CE, Euratom) nr. 2342/2002 al Comisiei (3), modificat prin Regulamentul (CE, Euratom) nr. 1248/2006 (4) din 7 august 2006, precum și cu celelalte norme prevăzute de prezentul acord, contractele și/sau acordurile de finanțare încheiate cu participanții la program stabiliți în Elveția pot prevedea efectuarea, în orice moment, a unor audituri științifice, financiare, tehnice sau de alt tip la sediile participanților sau a subcontractanților acestora de către agenți ai Comisiei sau de către alte persoane mandatate de Comisie.

               2.

               Agenții Comisiei sau celelalte persoane mandatate de Comisie au acces corespunzător la locații, lucrări și documente și la toate informațiile necesare, inclusiv în format electronic, pentru a efectua aceste audituri. Dreptul de acces este inclus în mod explicit în contractele și/sau acordurile de finanțare încheiate pentru implementarea instrumentelor prevăzute de prezentul acord.

               3.

               Curtea de Conturi Europeană dispune de aceleași drepturi ca și Comisia.

               4.

               Auditurile pot fi efectuate după expirarea celui de-al șaptelea Program-cadru al CE, a celui de-al șaptelea Program-cadru al Euratom sau a prezentului acord, în conformitate cu condițiile stabilite de contractele și/sau acordurile de finanțare în cauză.

               5.

               Oficiul Federal Elvețian de Audit este informat în prealabil cu privire la auditurile efectuate pe teritoriul elvețian. Această informare nu reprezintă, din punct de vedere juridic, o condiție prealabilă pentru efectuarea unor astfel de audituri.

         III.   Controale la fața locului

               1.

               În cadrul prezentului acord, Comisia (OLAF) este autorizată să efectueze controale și verificări la fața locului pe teritoriul elvețian, în conformitate cu termenii și condițiile prevăzute de Regulamentul (Euratom, CE) nr. 2185/96 al Consiliului (5) și Regulamentul (CE) nr. 1073/1999 al Parlamentului European și al Consiliului (6).

               2.

               Controalele și verificările la fața locului sunt pregătite și efectuate de către Comisie în strânsă colaborare cu Oficiul Federal Elvețian de Audit sau cu celelalte autorități elvețiene competente desemnate de Oficiul Federal Elvețian de Audit, care sunt informate în timp util cu privire la obiectul, scopul și temeiul juridic al controalelor și verificărilor, astfel încât să poată pune la dispoziție sprijinul necesar. În acest scop, oficialii autorităților elvețiene competente pot participa la controale și verificări la fața locului.

               3.

               În cazul în care autoritățile elvețiene solicită acest lucru, controalele și verificările la fața locului pot fi efectuate în comun de către Comisie și acestea.

               4.

               În cazul în care participanții la al șaptelea Program-cadru al CE și al șaptelea Program-cadru al Euratom se opun unui control sau unei verificări la fața locului, autoritățile elvețiene acordă inspectorilor Comisiei, în conformitate cu normele naționale, asistența necesară pentru ca aceștia să își poată îndeplini misiunea de control și verificare la fața locului.

               5.

               Comisia informează, în cel mai scurt timp posibil, Oficiul Federal Elvețian de Audit asupra oricărui fapt sau suspiciune legată de o neregulă despre care a luat cunoștință în cursul efectuării controlului sau verificării la fața locului. În orice caz, Comisia este obligată să informeze autoritatea menționată anterior cu privire la rezultatul acestor controale sau verificări.

         IV.   Informare și consultare

               1.

               În vederea punerii în aplicare corespunzătoare a prezentei anexe, autoritățile elvețiene și comunitare competente fac periodic schimburi de informații și, la cererea uneia din părți, procedează la consultări.

               2.

               Autoritățile elvețiene competente informează Comisia fără întârziere cu privire la orice fapt sau suspiciune de care a luat cunoștință, legată de o neregulă referitoare la încheierea și executarea contractelor și/sau acordurilor de finanțare încheiate în conformitate cu instrumentele prevăzute de prezentul acord.

         V.   Confidențialitate
   Informațiile transmise sau obținute sub orice formă în temeiul prezentei anexe intră în categoria secretului profesional și beneficiază de protecția acordată informațiilor similare de dreptul elvețian și de dispozițiile corespunzătoare aplicabile instituțiilor comunitare. Aceste informații nu pot fi comunicate altor persoane decât cele din cadrul instituțiilor comunitare sau din statele membre sau Elveția, care trebuie să le cunoască, prin natura funcțiilor lor, și nici nu pot fi utilizate în alte scopuri decât pentru a asigura protecția eficientă a intereselor financiare ale părților.
   VI.   Măsuri administrative și sancțiuni
   Fără a aduce atingere aplicării dreptului penal elvețian, Comisia poate aplica măsuri administrative și sancțiuni în conformitate cu Regulamentul (CE, Euratom) nr. 1605/2002, modificat prin Regulamentul (CE, Euratom) nr. 1995/2006, cu Regulamentul (CE, Euratom) nr. 2342/2002, modificat prin Regulamentul (CE, Euratom) nr. 1248/2006, și cu Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (7).
   VII.   Recuperarea creanțelor și executarea silită
   Deciziile adoptate de Comisie în temeiul celui de-al șaptelea Program-cadru în domeniul de aplicare al prezentului acord care impun o obligație pecuniară asupra altor persoane decât statele, constituie titlu executoriu în Elveția. Ordinul de executare silită este eliberat, fără alt control decât verificarea autenticității titlului, de către autoritatea desemnată de guvernul elvețian, care informează Comisia în consecință. Executarea silită se efectuează în conformitate cu normele de procedură elvețiene. Legalitatea deciziei care constituie titlu executoriu este supusă controlului Curții de Justiție a Comunităților Europene. Hotărârile Curții de Justiție a Comunităților Europene pronunțate în temeiul unei clauze compromisorii înscrise într-un contract în temeiul celui de-al șaptelea Program-cadru al CE și al celui de-al șaptelea Program-cadru al Euratom constituie titlu executoriu în aceleași condiții.

      (1)  JO L 248, 16.9.2002, p. 1.

      (2)  JO L 390, 30.12.2006, p. 1.

      (3)  JO L 357, 31.12.2002, p. 1.

      (4)  JO L 227, 19.8.2006, p. 3.

      (5)  JO L 292, 15.11.1996, p. 2.

      (6)  JO L 136, 31.5.1999, p. 1.

      (7)  JO L 312, 23.12.1995, p. 1.
   Declarația comună a părților contractante privind un dialog strâns în vederea stabilirii unor noi structuri de implementare prevăzute la articolele 169 și 171 din Tratatul CE
   Cele două părți declară că, în vederea unei implementări corecte a articolului 2 punctul 1 din prezentul acord, Confederația Elvețiană va fi informată la timp, în mod corespunzător, cu privire la activitățile pregătitoare cu privire la structurile prevăzute de articolele 169 și/sau 171 din Tratatul CE care urmează să fie puse în aplicare în temeiul celui de-al șaptelea Program-cadru al CE și al celui de-al șaptelea Program-cadru al Euratom.
   Declarația Consiliului privind participarea Elveției la comitete
   Consiliul convine că reprezentanții Elveției pot participa la reuniuni în calitate de observatori, în măsura în care subiectul acestora îi vizează, în cadrul:

               —

               tuturor comitetelor înființate în temeiul celui de-al șaptelea Program-cadru al CE și al celui de-al șaptelea Program-cadru al Euratom, inclusiv Comitetul pentru cercetare științifică și tehnică (CREST);

               —

               Consiliului de Administrație al Centrului Comun de Cercetare.

         Reprezentanții Elveției nu vor fi prezenți la momentul votului în aceste comitete.
   Declarația Comunităților privind tratamentul aplicat în Elveția cercetătorilor din UE în temeiul prezentului acord
   Comunitățile doresc ca Elveția, în măsura în care aplică un prag maxim pentru numărul de permise de rezidență pentru cetățenii din oricare dintre statele membre ale Uniunii Europene, să nu ia în considerare la calcularea pragului maxim în cauză permisele de rezidență emise pentru participarea cercetătorilor. Comunitățile doresc, totodată, ca cercetătorii care participă la proiecte și care sunt angajați ai Centrului Comun de Cercetare al Comunităților să poată beneficia, de asemenea de prevederile articolului 12 alineatul (3) din Acordul de cooperare între Euratom și Confederația Elvețiană în domeniul fuziunii termonucleare controlate și al fizicii plasmei (JO L 242/1, 4.9.1978).
   Declarația Guvernului Elveției
   Guvernul Elveției consideră că Declarația Comunităților privind tratamentul aplicat în Elveția cercetătorilor din UE în temeiul prezentului acord nu aduce atingere drepturilor și obligațiilor părților contractante în temeiul prezentului acord și al ordinii juridice elvețiene.
    ---documentbreak---

               20.7.2007

               RO

               Jurnalul Oficial al Uniunii Europene

               L 189/26

         ACORD
   privind cooperarea științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte
   CONSILIUL UNIUNII EUROPENE,
   în numele Comunității Europene,
   și
   COMISIA COMUNITĂȚILOR EUROPENE
   (denumită în continuare „Comisia”),
   în numele Comunității Europene a Energiei Atomice,
   denumite în continuare în mod colectiv „Comunitățile”,
   pe de o parte,
   și
   CONSILIUL FEDERAL ELVEȚIAN,
   în numele Confederației Elvețiene, denumită în continuare „Elveția”,
   pe de altă parte,
   denumite în continuare „părțile”,
   AVÂND ÎN VEDERE CĂ o relație strânsă între Elveția și Comunități este în avantajul ambelor părți;
   AVÂND ÎN VEDERE CĂ Comunitățile și Elveția acordă importanță cercetării științifice și tehnice și sunt reciproc interesate să coopereze în acest domeniu în vederea unei mai bune exploatări a resurselor și pentru a evita duplicatele inutile;
   ÎNTRUCÂT Elveția și Comunitățile realizează în prezent programe de cercetare în diverse domenii de interes comun;
   ÎNTRUCÂT Comunitățile și Elveția sunt interesate să coopereze în cadrul acestor programe în beneficiul reciproc;
   AVÂND ÎN VEDERE CĂ părțile sunt interesate să încurajeze accesul reciproc al entităților lor de cercetare la activități de cercetare și dezvoltare tehnologică în Elveția, pe de o parte, și la programele-cadru ale Comunităților pentru cercetare și dezvoltare tehnologică, pe de altă parte;
   ÎNTRUCÂT Comunitatea Europeană a Energiei Atomice și Elveția au încheiat în 1978 un acord de cooperare în domeniul fuziunii termonucleare controlate și al fizicii plasmei (denumit în continuare „acordul privind fuziunea nucleară”);
   ÎNTRUCÂT părțile au încheiat la 8 ianuarie 1986 un Acord-cadru de cooperare științifică și tehnică, intrat în vigoare la 17 iulie 1987 (denumit în continuare „acordul-cadru”);
   AVÂND ÎN VEDERE CĂ articolul 6 din acordul-cadru stipulează că cooperarea vizată de acordul-cadru este pusă în aplicare prin acorduri corespunzătoare;
   ÎNTRUCÂT Comunitățile și Elveția au semnat la 16 ianuarie 2004 un acord de cooperare științifică și tehnologică (1), care a fost aplicat provizoriu de la 1 ianuarie 2004 și care a intrat în vigoare la 16 mai 2006;
   AVÂND ÎN VEDERE că articolul 9 alineatul (2) din acord prevede reînnoirea acordului în vederea participării la noi programe-cadru multianuale de cercetare și de dezvoltare tehnologică, în condiții stabilite de comun acord;
   ÎNTRUCÂT al șaptelea Program-cadru al Comunității Europene pentru cercetare, dezvoltare tehnologică și demonstrație (2007-2013) (denumit în continuare „al șaptelea Program-cadru al CE”) a fost adoptat prin Decizia nr. 1982/2006/CE (2), prin Regulamentul (CE) nr. 1906/2006 al Parlamentului European și al Consiliului (3) și prin Deciziile 2006/971/CE (4), 2006/972/CE (5), 2006/973/CE (6), 2006/974/CE (7) și 2006/975/CE (8) ale Consiliului, iar al șaptelea Program-cadru al Comunității Europene a Energiei Atomice (Euratom) pentru activități de cercetare și de formare în domeniul nuclear (2007-2011), care contribuie de asemenea la crearea Spațiului de Cercetare European, a fost adoptat prin Decizia 2006/970/Euratom a Consiliului (9), Regulamentul (Euratom) nr. 1908/2006 (10) și Deciziile 2006/976/Euratom (11) și 2006/977/Euratom (12) ale Consiliului (denumite în continuare „al șaptelea Program-cadru al CE și al șaptelea Program-cadru al Euratom”);
   ÎNTRUCÂT, fără a aduce atingere dispozițiilor din tratatele de instituire ale Comunităților, prezentul acord și toate activitățile întreprinse în cadrul său nu afectează în nici un fel capacitatea statelor membre de a întreprinde activități bilaterale cu Elveția în domeniul științei, al tehnologiei, al cercetării și al dezvoltării și de a încheia, după caz, acorduri în acest scop,
   CONVIN DUPĂ CUM URMEAZĂ:
   Articolul 1
   Obiectul acordului
   (1)   Forma și modalitățile de participare a Elveției la punerea în aplicare a celui de-al șaptelea Program-cadru al CE și a celui de-al șaptelea Program-cadru al Euratom în integralitatea lor sunt definite de prezentul acord, fără a aduce atingere dispozițiilor acordului privind fuziunea nucleară.
   Entitățile juridice stabilite în Elveția pot participa la toate programele specifice din al șaptelea Program-cadru al CE și al șaptelea Program-cadru al Euratom.
   (2)   Entitățile juridice elvețiene pot participa la toate activitățile Centrului Comun de Cercetare al Comunităților, în măsura în care această participare nu este reglementată la alineatul (1).
   (3)   Entitățile juridice stabilite în Comunități, inclusiv Centrul Comun de Cercetare, pot participa la programe și/sau proiecte de cercetare în Elveția pe teme echivalente cu cele din al șaptelea Program-cadru al CE și al șaptelea Program-cadru al Euratom.
   (4)   În sensul prezentului acord, prin „entitate juridică” se înțelege o persoană fizică sau juridică înființată în conformitate cu legislația națională aplicabilă în locul său de stabilire sau cu dreptul comunitar, având personalitate juridică și capacitatea de a fi titulară de drepturi și obligații de orice natură. Acestea includ, inter alia, universități, organisme de cercetare, întreprinderi industriale, inclusiv întreprinderile mici și mijlocii, și persoane fizice.
   Articolul 2
   Forme și mijloace de cooperare
   Cooperarea îmbracă următoarele forme:

               1.

               Participarea entităților juridice stabilite în Elveția la toate programele specifice adoptate în al șaptelea Program-cadru al CE și al șaptelea Program-cadru al Euratom, în conformitate cu termenii și condițiile prevăzute în normele de participare a întreprinderilor, centrelor de cercetare și universităților la activități de cercetare, dezvoltare tehnologică și demonstrație din Comunitatea Europeană și la activități de cercetare și formare în cadrul Comunității Europene a Energiei Atomice.
               În cazul în care Comunitatea adoptă dispoziții pentru punerea în aplicare a articolelor 169 și 171 din Tratatul de instituire a Comunității Europene, Elveția are dreptul să participe la structurile juridice create în temeiul acestor dispoziții, sub rezerva normelor care urmează să fie adoptate pentru stabilirea acestor structuri juridice și cu condiția ca aceste norme să fie aplicabile în Elveția. Comitetul de cercetare Elveția/Comunități ia decizia privind aplicabilitatea acestor norme în Elveția.
               Entitățile juridice stabilite în Elveția sunt eligibile pentru participarea la acțiuni indirecte în temeiul articolelor 169 și 171 din Tratatul de instituire a Comunității Europene.

               2.

               Contribuția financiară a Elveției la bugetele programelor adoptate pentru punerea în aplicare a celui de-al șaptelea Program-cadru al CE și a celui de-al șaptelea Program-cadru al Euratom, în condițiile definite la articolul 5 alineatul (2).

               3.

               Participarea entităților juridice stabilite în Comunități la programele și/sau proiectele de cercetare elvețiene stabilite de Consiliul Federal pe teme echivalente celor din al șaptelea Program-cadru al CE și din al șaptelea Program-cadru al Euratom, în conformitate cu termenii și condițiile prevăzute de reglementările elvețiene aplicabile și cu acordul partenerilor din proiectul specific și al autorității de gestionare a programului elvețian respectiv. Entitățile juridice stabilite în Comunități, care participă la programe și/sau proiecte de cercetare elvețiene își suportă propriile cheltuieli, inclusiv partea lor din costurile generale administrative și de gestionare ale proiectului.

               4.

               Pe lângă transmiterea în timp real de informații și de documente privind punerea în aplicare a celui de-al șaptelea Program-cadru al CE și a celui de-al șaptelea Program-cadru al Euratom și a programelor și/sau proiectelor elvețiene, cooperarea dintre părți poate îmbrăca următoarele forme și modalități:

                           (a)

                           schimburi de vederi periodice privind orientările, prioritățile și planurile privind politicile de cercetare în Elveția și în Comunități;

                           (b)

                           schimburi de vederi privind perspectivele și dezvoltarea cooperării;

                           (c)

                           schimburi, în timp real, de informații privind implementarea programelor și proiectelor de cercetare în Elveția și în Comunități și rezultatele activităților întreprinse în temeiul prezentului acord;

                           (d)

                           reuniuni comune;

                           (e)

                           vizite și schimburi de cercetători, ingineri și tehnicieni;

                           (f)

                           contacte și evaluare periodică a activității între șefii de programe sau proiecte din Elveția și din Comunități;

                           (g)

                           participarea experților la seminarii, simpozioane și ateliere.

         Articolul 3
   Adaptarea
   Cooperarea poate fi adaptată și extinsă în orice moment printr-un acord reciproc între părți.
   Articolul 4
   Drepturi și obligații privind proprietatea intelectuală
   (1)   Sub rezerva anexei A și a dreptului aplicabil, entitățile juridice stabilite în Elveția care participă la programele de cercetare comunitare au, în ceea ce privește proprietatea, utilizarea, diseminarea de informații și proprietatea intelectuală care decurg din această participare, aceleași drepturi și obligații ca și entitățile juridice stabilite în Comunități. Această dispoziție nu se aplică rezultatelor obținute în cadrul unor proiecte lansate înainte de aplicarea provizorie a prezentului acord.
   (2)   Sub rezerva anexei A și a dreptului aplicabil, entitățile juridice stabilite în Comunități care participă la programele și/sau proiectele de cercetare elvețiene, în conformitate cu articolul 2 alineatul (3) au, în ceea ce privește proprietatea, utilizarea, diseminarea de informații și proprietatea intelectuală care decurg din această participare, aceleași drepturi și obligații ca și entitățile juridice stabilite în Elveția, care participă la programele și/sau proiectele în cauză.
   Articolul 5
   Dispoziții financiare
   (1)   Angajamentele asumate de Comunități în temeiul celui de-al șaptelea Program-cadru al CE și al celui de-al șaptelea Program cadru al Euratom înainte de aplicarea provizorie a prezentului acord – precum și plățile rezultate din aceste angajamente – nu dau naștere la nicio contribuție din partea Elveției. Contribuția financiară a Elveției legată de participarea sa la punerea în aplicare a celui de-al șaptelea Program-cadru al CE și a celui de-al șaptelea Program-cadru al Euratom se fixează proporțional și suplimentar față de cuantumul disponibil în fiecare an de la bugetul general al Uniunii Europene pentru credite de angajament destinate să răspundă obligațiilor financiare ale Comisiei, care decurg din activitățile necesare pentru punerea în aplicare, gestionarea și exploatarea programelor și activităților cuprinse de prezentul acord.
   (2)   Factorul de proporționalitate care determină contribuția Elveției la al șaptelea Program-cadru al CE și la al șaptelea Program-cadru al Euratom, cu excepția programului privind fuziunea nucleară, se obține prin stabilirea raportului dintre produsul intern brut al Elveției, la prețul pieței, și suma produselor interne brute, la prețul pieței, ale statelor membre ale Uniunii Europene. Contribuția Elveției la programul privind fuziunea nucleară se calculează în continuare în conformitate cu acordul respectiv. Aceste rapoarte se calculează în conformitate cu ultimele date statistice Eurostat, disponibile în momentul publicării proiectului preliminar de buget al Uniunii Europene pentru anul respectiv.
   (3)   Normele care reglementează contribuția financiară a Elveției sunt prevăzute la anexa B.
   Articolul 6
   Comitetul de cercetare Elveția/Comunități
   (1)   Comitetul de cercetare Elveția/Comunități, instituit prin acordul-cadru, examinează, evaluează și asigură punerea în aplicare corespunzătoare a prezentului acord. Orice aspecte care derivă din punerea în aplicare sau interpretarea prezentului acord sunt supuse atenției acestui comitet.
   (2)   Comitetul poate determina, la cererea Elveției, regiunile din Elveția care îndeplinesc criteriile prevăzute la articolul 5 alineatul (1) din Regulamentul (CE) nr. 1083/2006 al Consiliului (13) și care, prin urmare, pot fi regiuni eligibile beneficiare ale acțiunilor de cercetare din cadrul programului de lucru „Potențial de cercetare” din programul specific „Capacități”.
   (3)   Comitetul poate decide modificarea trimiterilor la actele comunitare menționate în anexa C.
   Articolul 7
   Participare
   (1)   Fără a aduce atingere dispozițiilor articolului 4, entitățile juridice stabilite în Elveția care participă la al șaptelea Program-cadru al CE și la al șaptelea Program-cadru al Euratom au aceleași drepturi și obligații contractuale ca și entitățile stabilite în Comunități.
   (2)   Pentru entitățile juridice stabilite în Elveția, condițiile și normele aplicabile pentru depunerea și evaluarea propunerilor, precum și pentru atribuirea și încheierea de acorduri și/sau contracte de finanțare de la programele comunitare sunt aceleași cu cele aplicabile acordurilor și/sau contractelor de finanțare încheiate în cadrul acelorași programe cu entități juridice stabilite în Comunități.
   (3)   Entitățile juridice stabilite în Elveția sunt eligibile pentru împrumuturi acordate de BEI în sprijinul obiectivelor de cercetare stabilite pentru al șaptelea Program-cadru al CE.
   (4)   Un număr corespunzător de experți elvețieni este luat în considerație la selecția evaluatorilor sau a experților din cadrul programelor comunitare de cercetare și dezvoltare tehnologică, având în vedere abilitățile și cunoștințele necesare pentru îndeplinirea sarcinilor care li se atribuie.
   (5)   Fără a aduce atingere dispozițiilor articolului 1 alineatul (3), articolului 2 alineatul (3) și articolului 4 alineatul (2) și fără a aduce atingere normelor și regulamentelor de procedură existente, entitățile juridice stabilite în Comunități pot participa în conformitate cu normele și condițiile aplicabile partenerilor elvețieni la programele și/sau proiectele din cadrul programelor de cercetare elvețiene menționate la articolul 2 alineatul (3). Autoritățile elvețiene pot condiționa participarea la un proiect a uneia sau mai multor entități juridice stabilite în Comunități de participarea a cel puțin unei entități elvețiene.
   Articolul 8
   Mobilitate
   Fiecare parte se angajează, în conformitate cu normele și regulamentele în vigoare, să garanteze intrarea și sejurul – în măsura în care acest lucru este indispensabil bunei desfășurări a activității în cauză – a unui număr limitat de cercetători care participă, în Elveția și în Comunități, la activitățile prevăzute de prezentul acord.
   Articolul 9
   Revizuire și colaborare viitoare
   (1)   În cazul în care Comunitățile decid revizuirea sau extinderea programelor lor de cercetare, prezentul acord poate fi revizuit sau extins în condiții stabilite de comun acord. Părțile fac schimb de informații și vederi privind revizuirea sau extinderea avută în vedere, precum și privind orice chestiune care afectează direct sau indirect cooperarea Elveției în domeniile prevăzute în al șaptelea Program-cadru al CE și al șaptelea Program-cadru al Euratom. Elveției i se notifică, în termen de două săptămâni de la adoptarea lor de către Comunități, conținutul exact al programelor revizuite sau extinse. În caz de revizuire sau extindere a programelor de cercetare, Elveția poate denunța prezentul acord cu un preaviz de șase luni. Părțile își notifică orice intenție de a denunța sau de a extinde prezentul acord în termen de trei luni de la adoptarea deciziei de către Comunități.
   (2)   În cazul în care Comunitățile adoptă noi programe-cadru multianuale de cercetare și dezvoltare tehnologică, prezentul acord poate fi reînnoit sau renegociat în condițiile stabilite de comun acord de către părți. Părțile schimbă informații și vederi prin intermediul Comitetului de cercetare Elveția/Comunități cu privire la pregătirea programelor în cauză sau a altor activități de cercetare curente sau viitoare.
   Articolul 10
   Relația cu alte acorduri internaționale
   (1)   Dispozițiile prezentului acord se aplică fără a aduce atingere avantajelor prevăzute în alte acorduri internaționale la care este ținută una din părți și sunt rezervate doar entităților juridice stabilite pe teritoriul acestei părți.
   (2)   O entitate juridică stabilită în altă țară asociată la al șaptelea Program-cadru al CE (stat asociat) are aceleași drepturi și obligații în temeiul prezentului acord ca și entitățile juridice stabilite într-un stat membru cu condiția ca statul asociat în care entitatea s-a stabilit să fie de acord să confere entităților juridice din Elveția aceleași drepturi și obligații.
   Articolul 11
   Domeniul de aplicare teritorial
   Prezentul acord se aplică, pe de o parte, teritoriilor în care sunt aplicabile tratatele de instituire a Comunităților și în condițiile prevăzute de respectivele tratate, și teritoriului Elveției, pe de altă parte.
   Articolul 12
   Anexe
   Anexele A, B și C fac parte integrantă din prezentul acord.
   Articolul 13
   Modificare și denunțare
   (1)   Prezentul acord se aplică pe durata celui de-al șaptelea Program-cadru al CE și a celui de-al șaptelea Program-cadru al Euratom.
   (2)   Prezentul acord nu poate fi modificat decât în scris cu acordul comun al părților. Procedura de intrare în vigoare a modificărilor este aceeași cu cea aplicabilă prezentului acord.
   (3)   Fiecare dintre părți poate denunța în orice moment prezentul acord, cu un preaviz scris de șase luni.
   (4)   Proiectele și activitățile în curs la momentul denunțării și/sau al expirării prezentului acord continuă până la finalizarea lor în condițiile stabilite de prezentul acord. Părțile reglementează de comun acord orice alte consecințe ale denunțării.
   Articolul 14
   Intrarea în vigoare și aplicarea provizorie
   (1)   Prezentul acord este ratificat și încheiat de către părți în conformitate cu normele lor respective. El intră în vigoare la data ultimei notificări privind îndeplinirea procedurilor necesare în acest scop. Acordul se aplică provizoriu de la 1 ianuarie 2007.
   (2)   În cazul în care una dintre părți o informează pe cealaltă că nu încheie acordul, se convine după cum urmează:

               —

               Comunitățile rambursează Elveției contribuția acesteia la bugetul general al Uniunii Europene, prevăzută la articolul 2 alineatul (2);

               —

               cu toate acestea, fondurile pe care Comunitățile le-au angajat pentru participarea la acțiuni indirecte a entităților juridice stabilite în Elveția, inclusiv rambursările prevăzute la articolul 2 alineatul (1), se deduc de către Comunități din rambursarea menționată anterior;

               —

               proiectele și activitățile lansate în timpul aplicării provizorii și încă în derulare în momentul notificării menționate continuă până la încheierea lor în condițiile prevăzute de prezentul acord.

         Prezentul acord se întocmește în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind autentic.

      Съставено в Люксембург на двадесет и пети юни две хиляди и седма година.
      Hecho en Luxemburgo, el veinticinco de junio de dos mil siete.
      V Lucemburku dne dvacátého pátého června dva tisíce sedm.
      Udfærdiget i Luxembourg den femogtyvende juni to tusind og syv.
      Geschehen zu Luxemburg am fünfundzwanzigsten Juni zweitausendsieben.
      Kahe tuhande seitsmenda aasta juunikuu kahekümne viiendal päeval Luxembourgis.
      Έγινε στο Λουξεμβούργο, στις είκοσι πέντε Ιουνίου δύο χιλιάδες επτά.
      Done at Luxembourg, on the twenty-fifth day of June in the year two thousand and seven.
      Fait à Luxembourg, le vingt-cinq juin deux mille sept.
      Fatto a Lussemburgo, addì venticinque giugno duemilasette.
      Luksemburgā, divtūkstoš septītā gada divdesmit piektajā jūnijā.
      Priimta du tūkstančiai septintųjų metų birželio dvidešimt penktą dieną Liuksemburge.
      Kelt Luxembourgban, a kettőezer-hetedik év június havának huszonötödik napján.
      Magħmul fil-Lussemburgu, fil-ħamsa u għoxrin jum ta' Ġunju tas-sena elfejn u sebgħa.
      Gedaan te Luxemburg, de vijfentwintigste juni tweeduizend zeven.
      Sporządzono w Luksemburgu dnia dwudziestego piątego czerwca roku dwa tysiące siódmego.
      Feito no Luxemburgo, em vinte e cinco de Junho de dois mil e sete.
      Adoptat la Luxemburg, douăzeci şi cinci iunie două mii șapte.
      V Luxemburgu dňa dvadsiateho piateho júna dvetisícsedem.
      V Luxembourgu, petindvajsetega junija leta dva tisoč sedem.
      Tehty Luxemburgissa kahdentenakymmenentenäviidentenä päivänä kesäkuuta vuonna kaksituhattaseitsemän.
      Som skedde i Luxemburg den tjugofemte juni tjugohundrasju.

         Зa Eвpoпeйcката общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Гια την Ευρωπαїκή Κоινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrĳos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Зa Eвpoпeйcката общност зa aтoмна енергия
         Por la Comunidad Europea de la Energía Atómica
         Za Evropské společenství pro atomovou energii
         For Det Europæiske Atomenergifælleskab
         Für die Europäische Atomgemeinschaft
         Euroopa Aatomienergiaühenduse nimel
         Гια την Ευρωπαїκή Κоινότητα Ατομικής Εvέργειας
         For the European Atomic Energy Community
         Pour la Communauté européenne de l'énergie atomique
         Per la Comunità europea dell'energia atomica
         Eiropas Atomenerġĳas kopienas vārdā
         Europos atominés energĳos bendrĳos vardu
         Az Európai Atomenergia-közösség részéről
         Għall-Komunità Ewropea ta' l-Enerġĳa Atomika
         W imieniu Europejskiej Wspólnoty Energii Atomowej
         Voor de Europese Gemeenschap voor Atoomenergie
         Pela Comunidade Europeia da Energia Atómica
         Pentru Comunitatea Europeană a Energiei Atomice
         Za Európske spoločenstvo pre atómovú energiu
         Za Evropsko skupnost za atomsko energĳo
         Euroopan atominienergiayhteisön puolesta
         För Europeiska atomenergigemenskapen

         Зa Конфедерация Швейцария
         Por la confederación Suiza
         Za Švýcarskou konfederaci
         For Det Schweiziske Forbund
         Für die Schweizerische Eidgenossenschaft
         Šveitsi Konföderatsiooni nimel
         Гια την Ελβετική Συνομοσπονδία
         For the Swiss Confederation
         Pour la Confédération suisse
         Per la Confederazione svizzera
         Šveices Konfederācĳas vārdā
         Šveicarĳos Konfederacĳos vardu
         A Svájci Államszövetség részéről
         Għall-Konfederazzjoni Żvizzera
         Voor de Zwitserse Bondsstaat
         W imieniu Konfederacji Szwajcarskiej
         Pela Confederação Suíça
         Pentru Confederaţia Elveţiană
         Za Švajčiarsku konfederáciu
         Za Švicarsko konfederacĳo
         Sveitsin valaliiton puolesta
         På Schweiziska edsförbundets vågnar

      (1)  JO L 32, 5.2.2004, p. 22.

      (2)  JO L 412, 30.12.2006, p. 1.

      (3)  JO L 391, 30.12.2006, p. 1.

      (4)  JO L 400, 30.12.2006, p. 86.

      (5)  JO L 400, 30.12.2006, p. 243.

      (6)  JO L 400, 30.12.2006, p. 272.

      (7)  JO L 400, 30.12.2006, p. 299.

      (8)  JO L 400, 30.12.2006, p. 368.

      (9)  JO L 400, 30.12.2006, p. 60.

      (10)  JO L 400, 30.12.2006, p. 1.

      (11)  JO L 400, 30.12.2006, p. 404.

      (12)  JO L 400, 30.12.2006, p. 434.

      (13)  JO L 210, 31.7.2006, p. 25.
 ---documentbreak--- NA ---documentbreak---

               20.7.2007

               RO

               Jurnalul Oficial al Uniunii Europene

               L 189/38

         ACT FINAL
   Plenipotențiarii
   COMUNITĂȚII EUROPENE
   și
   CONFEDERAȚIEI ELVEȚIENE,
   reuniți la Luxemburg la douăzeci şi cinci iunie două mii şapte în vederea semnării Acordului de cooperare științifică și tehnologică dintre Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte, adoptă următoarea declarație comună, care este anexată la Actul Final:
   Declarația comună a părților contractante privind un dialog strâns în vederea punerii în aplicare a articolelor 169 și 171 din Tratatul CE.
   Aceștia au luat act, totodată, de următoarele declarații, care sunt anexate la prezentul act final:
   Declarația Consiliului privind participarea elvețiană la comitete.
   Declarația Comunităților privind tratamentul aplicat în Elveția cercetătorilor din UE în temeiul prezentului acord.


title: 2011/479/: Decizia Comisiei din 27 iulie 2011 privind cerințele de siguranță care trebuie îndeplinite de standardele europene pentru echipament de gimnastică în temeiul Directivei 2001/95/CE a Parlamentului European și a Consiliului Text cu relevanță pentru SEE

text:
               29.7.2011

               RO

               Jurnalul Oficial al Uniunii Europene

               L 197/13

         DECIZIA COMISIEI
   din 27 iulie 2011
   privind cerințele de siguranță care trebuie îndeplinite de standardele europene pentru echipament de gimnastică în temeiul Directivei 2001/95/CE a Parlamentului European și a Consiliului
   (Text cu relevanță pentru SEE)
   (2011/479/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (1) litera (a),
   întrucât:

               (1)

               Directiva 2001/95/CE prevede ca standardele europene să fie stabilite de organismele europene de standardizare. Aceste standarde ar trebui să garanteze că produsele îndeplinesc obligația generală de siguranță prevăzută de directiva respectivă.

               (2)

               În conformitate cu Directiva 2001/95/CE, un produs trebuie să fie considerat sigur atunci când este în conformitate cu standardele naționale voluntare de transpunere a standardelor europene ale căror referințe au fost publicate de către Comisie în Jurnalul Oficial al Uniunii Europene.

               (3)

               Articolul 4 din Directiva 2001/95/CE prezintă procedura de elaborare a standardelor europene. În conformitate cu procedura respectivă, Comisia urmează să determine cerințele specifice de siguranță pe care ar trebui să le satisfacă standardele europene și, în continuare, pe baza cerințelor respective, să mandateze organismele europene de standardizare să elaboreze standardele respective.

               (4)

               Comisia urmează să publice referințele la standardele europene adoptate prin această procedură în Jurnalul Oficial al Uniunii Europene. În conformitate cu al doilea paragraf din articolul 4 alineatul (2) din Directiva 2001/95/CE, referințele la standardele europene care au fost adoptate de organismele de standardizare europene înainte de intrarea în vigoare a directivei respective se pot publica în Jurnalul Oficial al Uniunii Europene chiar și în absența unui mandat din partea Comisiei, în cazul în care standardele respective asigură respectarea cerinței generale de siguranță prezentată în directiva respectivă.

               (5)

               Prin Decizia sa 2005/718/CE (2), Comisia a publicat în Jurnalul Oficial al Uniunii Europene referințele la șapte standarde europene privind siguranța echipamentului de gimnastică.

               (6)

               Cele șapte standarde europene privind siguranța echipamentului de gimnastică vizate de Decizia 2005/718/CE nu sunt susținute printr-un mandat al Comisiei adoptat în conformitate cu articolul 4 alineatul (1) din Directiva 2001/95/CE.

               (7)

               Unul dintre aceste standarde, EN 913:1996, a fost înlocuit cu o nouă versiune, EN 913:2008. Această nouă versiune a fost adoptată după intrarea în vigoare a Directivei 2001/95/CE și referința la aceasta nu poate, prin urmare, să fie publicată în Jurnalul Oficial al Uniunii Europene în absența unui mandat din partea Comisiei care să includă cerințe specifice de siguranță.

               (8)

               Pentru evaluarea conformității cu cerința generală de siguranță din Directiva 2001/95/CE a noii versiuni și a oricăror versiuni următoare ale standardelor europene pentru echipament de gimnastică, este necesar să se restabilească procedura prezentată la articolul 4 din directiva respectivă.

               (9)

               Prin urmare, Comisia ar trebui să determine cerințe specifice de siguranță pentru echipament de gimnastică, în vederea mandatării organismelor europene de standardizare să elaboreze standarde europene relevante pentru echipamentul de gimnastică pe baza cerințelor respective.

               (10)

               Odată ce standardele respective devin disponibile și în cazul în care Comisia Europeană decide să publice referințele la acestea în Jurnalul Oficial al Uniunii Europene, în conformitate cu procedura prezentată la articolul 4 alineatul (2) din Directiva 2001/95/CE, ar trebui să se presupună că echipamentul de gimnastică este conform cu cerințele de siguranță generale prevăzute în directiva respectivă în ceea ce privește cerințele de siguranță care fac obiectul standardelor în cauză.

               (11)

               Măsurile prevăzute în prezenta decizie sunt conforme cu avizul comitetului instituit prin articolul 15 din Directiva 2001/95/CE,

         ADOPTĂ PREZENTA DECIZIE:
   Articolul 1
   În sensul prezentei decizii, „echipament de gimnastică” înseamnă echipament utilizat pentru antrenament, exersare sau competiție, implicând exerciții de grup și individuale. Acest echipament fie este așezat pe podea, fie se fixează pe tavan sau pe un perete sau pe o altă structură fixă. Acesta fie se instalează permanent, fie se poate deplasa și modifica pentru utilizare.
   Articolul 2
   Cerințele specifice de siguranță pentru produsele menționate la articolul 1 care trebuie îndeplinite de standardele europene în conformitate cu articolul 4 din Directiva 2001/95/CE sunt prevăzute în anexa la prezenta decizie.
   Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 27 iulie 2011.

            Pentru Comisie

            Președintele

         José Manuel BARROSO

      (1)  JO L 11, 15.1.2002, p. 4.

      (2)  JO L 271, 15.10.2005, p. 51.

      ANEXĂ

         CERINȚE SPECIFICE DE SIGURANȚĂ PENTRU ECHIPAMENT DE GIMNASTICĂ

         Partea I

         Produsul și definiția produsului

      Echipamentul de gimnastică vizat de prezentul mandat este echipament utilizat pentru antrenament, exersare sau competiție, implicând exerciții de grup și individuale. Acest echipament fie este așezat pe podea, fie se fixează pe tavan sau pe un perete sau pe o altă structură fixă. Acesta fie se instalează permanent, fie se poate deplasa și modifica pentru utilizare.
      Pentru anumite echipamente specifice de gimnastică, cerințele generale se completează cu cerințe de siguranță suplimentare.

         Partea II

      A.   Cerințe generale de siguranță

      Produsele respectă cerința generală de siguranță prevăzută de Directiva 2001/95/CE și sunt „sigure”, în sensul articolului 2 litera (b) din directiva respectivă. În mod special, produsul este sigur în condiții de utilizare normale și previzibile în mod rezonabil, inclusiv depozitare, transport sigur la locul de depozitare, instalare și întreținere, dezafectare și în decursul perioadei de utilizare. Produsul este sigur și pentru utilizatorii profesioniști (de exemplu antrenori, profesori).
      În condiții de utilizare normale și previzibile în mod rezonabil a echipamentului de gimnastică, riscul de rănire sau de afectare a sănătății și siguranței se reduce la minimum. Nicio parte accesibilă utilizatorului în timpul utilizării normale și de destinație nu produce răniri sau nu afectează sănătatea utilizatorului.
      O utilizare obișnuită previzibilă a acestor produse este pentru antrenamentul copiilor (de exemplu la școală, în cluburi sportive) care au, în general, o percepție mai scăzută a riscului decât adulții. Atunci când pericolele nu pot fi reduse la minimum într-o măsură suficientă prin proiectare sau elemente de siguranță, riscul rezidual trebuie să fie abordat prin informații referitoare la produs destinate supervizorilor.
      Se informează utilizatorii cu privire la riscurile și pericolele care pot apărea, precum și cu privire la modalitățile de prevenire a acestora.
      B.   Cerințe de siguranță specifice

      În aplicarea cerințelor de siguranță generală prevăzute de Directiva 2001/95/CE, se iau în considerare minimum următoarele:

                  (a)

                  prelucrarea suprafeței;

                  (b)

                  deschizăturile și punctele de forfecare/strivire/pișcare;

                  (c)

                  scăparea neintenționată a obiectului;

                  (d)

                  căderea de la înălțime;

                  (e)

                  stabilitatea și soliditatea;

                  (f)

                  dispozitivele de ajustare;

                  (g)

                  capacitatea de absorbție a căptușelii;

                  (h)

                  marcarea. Mai precis, toate echipamentele de gimnastică au înscrise următoarele informații:

                              1.

                              numărul standardului european relevant;

                              2.

                              numele, marca înregistrată sau alte mijloace de identificare a producătorului, distribuitorului sau importatorului;

                              3.

                              anul de fabricație;

                              4.

                              numărul maxim de utilizatori simultan pentru care este prevăzut echipamentul;

                              5.

                              instrucțiunile de utilizare;

                  (i)

                  imobilizarea și strangularea;

                  (j)

                  coliziunea;

                  (k)

                  durabilitatea;

                  (l)

                  șocurile electrice.

            În afară de aceasta, se iau în considerare următoarele riscuri:

                  (a)

                  riscuri rezultate din capacitatea insuficientă a echipamentului de a susține încărcarea, ținând cont de soliditatea, rigiditatea și elasticitatea materialelor folosite;

                  (b)

                  riscuri rezultate din pierderea de stabilitate a echipamentului, ținând cont de susținerea echipamentului și de podea, precum și de posibilele încărcări la care se supune echipamentul;

                  (c)

                  riscuri rezultate din utilizarea energiei electrice și din funcționarea circuitelor;

                  (d)

                  riscuri rezultate din aplicarea de energie mecanică sau hidraulică;

                  (e)

                  riscuri rezultate din utilizarea echipamentului, inclusiv căderi, tăieturi, imobilizare, sufocare, coliziuni și solicitarea organismului cu greutăți excesive;

                  (f)

                  riscuri rezultate din accesibilitatea echipamentului, inclusiv accesibilitatea în cazul defectelor și al situațiilor de urgență;

                  (g)

                  riscuri rezultate din interacțiunile posibile ale echipamentului cu privitori ocazionali (de exemplu spectatori);

                  (h)

                  riscuri rezultate din întreținerea insuficientă;

                  (i)

                  riscuri rezultate din asamblarea, dezasamblarea și manipularea echipamentului;

                  (j)

                  riscuri rezultate din expunerea la substanțe chimice.

            În aplicarea cerințelor de siguranță generală prevăzute de Directiva 2001/95/CE, se iau în considerare minimum următoarele încercări:

                  (a)

                  determinarea imobilizării;

                  (b)

                  încărcarea mecanică pentru determinarea stabilității și solidității;

                  (c)

                  determinarea absorbției șocurilor de către căptușeală;

                  (d)

                  raport de încercare.

            C.   Exemple de echipament de gimnastică

      În aplicarea cerințelor de siguranță generală menționate în Directiva 2001/95/CE, următoarea listă, care nu este exhaustivă, cuprinde exemple de diferite tipuri de echipament de gimnastică:

                  (a)

                  bare paralele și combinația de bare inegale/paralele;

                  (b)

                  paralele inegale;

                  (c)

                  lăzi pentru sărituri;

                  (d)

                  cai și capre pentru sărituri;

                  (e)

                  bare fixe;

                  (f)

                  spaliere, scări cu zăbrele și cadre pentru escaladare;

                  (g)

                  bârne;

                  (h)

                  inele;

                  (i)

                  trambuline;

                  (j)

                  mese pentru sărituri.


title: Decizia Consiliului din 1 decembrie 2009 de stabilire a condițiilor de angajare a președintelui Consiliului European

text:
               9.12.2009

               RO

               Jurnalul Oficial al Uniunii Europene

               L 322/35

      DECIZIA CONSILIULUI

   din 1 decembrie 2009
   de stabilire a condițiilor de angajare a președintelui Consiliului European
   (2009/909/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 243,
   având în vedere Regulamentul nr. 422/67/CEE, 5/67/Euratom al Consiliului din 25 iulie 1967 de stabilire a regimului financiar al președintelui și membrilor Comisiei, al președintelui, judecătorilor, avocaților generali și grefierului Curții de Justiție, al președintelui, membrilor și grefierului Tribunalului de Primă Instanță, precum și al președintelui, membrilor și grefierului Tribunalului Funcției Publice al Uniunii Europene (1),
   întrucât:

               (1)

               Tratatul de la Lisabona transformă Consiliul European într-o instituție a Uniunii Europene și creează funcția de președinte al Consiliului European cu un mandat de doi ani și jumătate, care poate fi reînnoit o singură dată.

               (2)

               Ar trebui stabilite condițiile de angajare a președintelui Consiliului European,

         ADOPTĂ PREZENTA DECIZIE:
   Articolul 1
   (1)   Dispozițiile Regulamentului nr. 422/67/CEE, 5/67/Euratom al Consiliului din 25 iulie 1967 care se aplică președintelui Comisiei se aplică de asemenea, prin analogie, președintelui Consiliului European.
   (2)   Salariul lunar de bază al președintelui Consiliului European este egal cu suma care rezultă din aplicarea unui procent de 138 % la salariul de bază al unui funcționar al Uniunii Europene de gradul 16, treapta a treia.
   Articolul 2
   Prezenta decizie se notifică președintelui Consiliului European de către președintele Consiliului.
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 1 decembrie 2009.

            Pentru Consiliu

            Președintele

         B. ASK

      (1)  JO L 187, 8.8.1967, p. 1.


title: 2014/144/UE: Decizia Consiliului din 11 martie 2014 privind poziția care urmează să fie adoptată, în numele Uniunii Europene, în cadrul Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole, în ceea ce privește modificarea anexei la acordul adițional încheiat între Comunitatea Europeană, Confederația Elvețiană și Principatul Liechtenstein

text:
               17.3.2014

               RO

               Jurnalul Oficial al Uniunii Europene

               L 78/4

      DECIZIA CONSILIULUI

   din 11 martie 2014
   privind poziția care urmează să fie adoptată, în numele Uniunii Europene, în cadrul Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole, în ceea ce privește modificarea anexei la acordul adițional încheiat între Comunitatea Europeană, Confederația Elvețiană și Principatul Liechtenstein
   (2014/144/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul dintre Comunitatea Europeană și Confederația Elvețiană privind comerțul cu produse agricole (1) (denumit în continuare „acordul”) a intrat în vigoare la 1 iunie 2002.

               (2)

               Articolul 6 la acord instituie un Comitet mixt pentru agricultură (denumit în continuare „comitetul”) care este responsabil de gestionarea acordului și asigură buna funcționare a acestuia.

               (3)

               La 27 septembrie 2007, a intrat în vigoare un acordul adițional între Comunitatea Europeană, Confederația Elvețiană și Principatul Liechtenstein de extindere asupra Principatului Liechtenstein a aplicării Acordului dintre Comunitatea Europeană și Confederația Elvețiană privind comerțul cu produse agricole (2) (denumit în continuare „acordul adițional”).

               (4)

               În conformitate cu articolul 2 alineatul (2) din acordul adițional, comitetul poate să modifice anexa la acordul adițional, în conformitate cu articolele 6 și 11 din acord.

               (5)

               Se impune să fie modificată anexa la acordul adițional în scopul actualizării datelor de contact ale organismului public competent al Liechtenstein, precum și pentru a lua în considerare modificarea anexelor 7 și 12 la acord.

               (6)

               Poziția care urmează să fie adoptată în numele Uniunii, în cadrul comitetului ar trebuie să se întemeieze pe proiectul de decizie atașat la prezenta decizie,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii, în cadrul Comitetului mixt pentru agricultură se întemeiază pe proiectul de decizie a Comitetului atașat la prezenta decizie.
   Modificările de natură tehnică aduse acestui proiect de decizie pot fi acceptate de reprezentanții Uniunii în cadrul Comitetului fără a fi necesară o altă decizie a Consiliului.
   Articolul 2
   Decizia Comitetului se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 11 martie 2014.

            Pentru Consiliu

            Președintele

         G. STOURNARAS

      (1)  JO L 114, 30.4.2002, p. 132.

      (2)  JO L 270, 13.10.2007, p. 6.

      PROIECT
      DECIZIA NR. …/2014 A COMITETULUI MIXT PENTRU AGRICULTURĂ
      din …
      privind modificarea acordului adițional încheiat între Comunitatea Europeană, Confederația Elvețiană și Principatul Liechtenstein de extindere a aplicării acordului dintre Comunitatea Europeană și Confederația Elvețiană asupra Principatului Liechtenstein privind comerțul cu produse agricole
      COMITETUL MIXT PENTRU AGRICULTURĂ,
      având în vedere acordul adițional încheiat între Comunitatea Europeană, Confederația Elvețiană și Principatul Liechtenstein de extindere a aplicării acordului dintre Comunitatea Europeană și Confederația Elvețiană asupra Principatului Liechtenstein privind comerțul cu produse agricole, în special articolul 2 alineatul (2),
      având în vedere Acordul dintre Comunitatea Europeană și Confederația Elvețiană privind comerțul cu produse agricole, în special articolul 11,
      întrucât:

                  (1)

                  Acordul dintre Comunitatea Europeană și Confederația Elvețiană privind comerțul cu produse agricole (denumit în continuare „acordul”) a intrat în vigoare la 1 iunie 2002.

                  (2)

                  Acordul adițional dintre Comunitatea Europeană, Confederația Elvețiană și Principatul Liechtenstein de extindere asupra Principatului Liechtenstein a aplicării Acordului dintre Comunitatea Europeană și Confederația Elvețiană privind comerțul cu produse agricole (denumit în continuare „acordul adițional”) a intrat în vigoare la 27 septembrie 2007.

                  (3)

                  Anexa la acordul adițional ar trebui să fie modificată pentru a actualiza adresa organismului public competent al Liechtenstein în ceea ce privește aspectele care sunt de resortul autorităților cantonale în materie de agricultură, în scopul de a lua în considerare Decizia nr. 1/2012 a Comitetului mixt pentru agricultură cu privire la modificarea anexei 7 (comerțul cu produse viticole) care a intrat în vigoare la 4 mai 2012 și pentru a completa lista denumirilor de origine și a indicațiilor geografice pentru produse agricole și alimentare originare din Liechtenstein,

            DECIDE:
      Articolul 1
      Anexa la acordul adițional se modifică după cum urmează:

                  1.

                  La titlul „Principiul”, al doilea alineat se înlocuiește cu următorul text:
                  „Atunci când autorităților cantonale elvețiene le sunt atribuite sarcini, responsabilități sau competențe, acestea revin și organismelor publice competente din Liechtenstein. Pentru aspectele care sunt de resortul autorităților cantonale din domeniul agriculturii este vorba despre Oficiul pentru mediu, departamentul pentru agricultură («Amt für Umwelt, Abteilung Landwirtschaft»), Dr. Grass-Straße 12, FL-9490 Vaduz, iar pentru aspectele care sunt de resortul autorităților cantonale din domeniul veterinar și al alimentației este vorba despre Oficiul pentru inspecția alimentară și probleme veterinare (OAV) («Amt für Lebensmittelkontrolle und Veterinärwesen»), Postplatz 2, FL-9494 Schaan.”

                  2.

                  La rubrica „Anexa 7, Comerțul cu produse viticole”, subtitlul „Produse viticole protejate, originare din Liechtenstein (în sensul articolului 6 din anexa 7)” se înlocuiește cu următorul subtitlu:
                  „Produse viticole protejate, originare din Liechtenstein (în sensul articolului 5 din anexa 7)”.

                  3.

                  La lista de indicații geografice elvețiene protejate în temeiul apendicelui 1 din anexa 12 la acord, a căror arie geografică cuprinde, de asemenea, teritoriului Liechtenstein, se adaugă următoarea indicație geografică:
                  „Werdenberger Sauerkäse/Liechtensteiner Sauerkäse/Bloderkäse (DOP)”.

            Articolul 2
      Prezenta decizie intră în vigoare la … 2014.

         Adoptată la …,

               Pentru Comitetul mixt pentru agricultură

               Șeful delegației Uniunii Europene

               Șeful delegației elvețiene

               Secretarul Comitetului